**1.jautājums:**

Ņemot vērā, ka nolikuma D5 pielikuma - CV veidnes pēdējo rindkopu nepieciešams aizpildīt, ja piedāvātais speciālists nav Pretendenta, personālsabiedrības biedra (ja Pretendents ir personālsabiedrība), personu apvienības dalībnieka (ja Pretendents ir personu apvienība) vai apakšuzņēmēja darbinieks vai apakšuzņēmējs, lūdzam precizēt, vai CV veidnes pēdējo rindkopu nepieciešams aizpildīt citiem speciālista darba devējiem, ja speciālistam, kurš vienlaikus ir pretendenta darbinieks, ir arī citi darba devēji?

**Atbilde:**

Jā, iepirkuma procedūras nolikuma *D5 pielikuma: CV veidne* pēdējo rindkopu nepieciešams aizpildīt citiem speciālista darba devējiem, ja speciālistam, kurš vienlaikus ir pretendenta darbinieks, ir arī citi darba devēji.

**2.jautājums:**

Lūdzam apstiprināt, ka par atbilstošiem nolikuma 9.3.2.2., 9.3.2.3., 9.3.2.4. un 9.3.2.5. punktos noteikto prasību izpildei tiks uzskatīti arī renovācijas objekti?

**Atbilde:**

Apstiprinām, ka iepirkuma procedūras nolikuma 9.3.2.2., 9.3.2.3., 9.3.2.4. un 9.3.2.5.punktos speciālistiem izvirzīto kvalifikācijas prasību izpilde var tikt apliecināta arī ar renovācijas būvobjektiem.

**3.jautājums:**

Lūdzam apstiprināt, ka par atbilstošiem nolikuma 9.3.2.3. punktā noteiktajai prasībai (ceļu būvdarbu vadītājam) tiks uzskatīti objekti neatkarīgi vai no tā, vai pieredze ir gūta objektos, kur veikti ielu asfaltbetona seguma atjaunošanas darbi un/vai izbūves darbi pēc inženierkomunikāciju izbūves, tas ir, pēc ūdensapgādes un kanalizācijas tīklu izbūves un/vai rekonstrukcijas, vai arī pieredze gūta tieši ielu/ceļu rekonstrukcijas/izbūves objektos?

**Atbilde:**

Apstiprinām, ka iepirkuma procedūras nolikuma 9.3.2.3.punktā ceļu būvdarbu vadītājam izvirzīto kvalifikācijas prasību izpilde var tikt apliecināta gan ar pieredzi objektos, kur veikti ielu asfaltbetona seguma atjaunošanas darbi un/vai izbūves darbi pēc inženierkomunikāciju izbūves, gan ar pieredzi, kas iegūta tieši ielu/ceļu rekonstrukcijas/izbūves būvobjektos.

**4.jautājums:**

Nolikuma 4.3.1., 4.3.2. un 4.3.3. punktā ir noteikts iepirkuma līguma izpildes termiņš no Būvdarbu uzsākšanas datuma, savukārt nolikuma D1 pielikums: Pieteikuma dalībai iepirkuma procedūrā veidne 3.punkta c) apakšpunktā iepirkuma līguma izpildes termiņš jānorāda no iepirkuma līguma noslēgšanas dienas. Lūdzam precizēt!

**Atbilde:**

Pasūtītāja prerogatīva ir noteikt iepirkuma līguma izpildes termiņu gan mēnešos, gan līdz konkrētam datumam, gan ar konkrēta notikuma iestāšanās brīdi. Ņemot vērā to, ka iepirkuma procedūra tiek realizēta Eiropas Savienības ERAF līdzfinansēta projekta ietvaros, pasūtītājam ir izšķiroši svarīgi sasniegt noteiktus projekta rezultātus līdz konkrētam datumam, pretējā gadījumā izmaksas, kas radušās projekta ietvaros var nebūt attiecināmas. Ievērojot to, ka iepirkuma procedūras laikā nav zināms precīzs iepirkuma līguma noslēgšanas datums, iepirkuma komisija ir noteikusi maksimāli pieļaujamo katras iepirkuma daļas darbu izpildes termiņu mēnešos, vienlaikus norādot katras iepirkuma daļas maksimālo līguma izpildes termiņu – konkrētu datumu.

Iepirkuma komisijas ieskatā, nepastāv pretrunas starp iepirkuma procedūras nolikuma 4.3.punkta apakšpunktos noteikto katras iepirkuma daļas iepirkuma līguma izpildes termiņu (*5 mēneši no Būvdarbu uzsākšanas datuma, bet ne vēlāk kā līdz [konkrēts katras iepirkuma daļas līguma izpildes datums])* un iepirkuma procedūras nolikuma *D1 pielikuma: Pieteikums dalībai iepirkuma procedūrā* 3.punkta c) apakšpunktā norādāmo būvdarbu izpildes termiņu (*veikt Būvdarbus [..] iepirkuma līgumā noteiktajā kārtībā [<dienu vai mēnešu skaits> [dienas]/[mēneši] no iepirkuma līguma noslēgšanas dienas]/[līdz <gads>.gada <datums>.<mēnesis>]).*

Iepirkuma komisija norāda, ka iepirkuma procedūras nolikuma *C pielikuma: Iepirkuma līguma projekts* 10.punkts *Līguma darbības termiņš* nosaka, ka - *Līgums stājas spēkā, kad to ir parakstījušas Puses un ir spēkā līdz Līgumā noteikto saistību pilnīgai izpildei.* Tādejādi, ievērojot iepriekšminēto – 5 mēnešu izpildes termiņš sākas līdz ar iepirkuma līguma parakstīšanas brīdi; savukārt, attiecībā uz iepirkuma procedūras dokumentācijā lietoto terminoloģiju (iepirkuma līguma izpildes termiņš, būvdarbu izpildes termiņš), norādām, ka saskaņā ar iepirkuma procedūras dokumentos noteikto – pamatā darbības, kas veicamas laika periodā starp līguma parakstīšanas datumu un būvdarbu faktisko uzsākšanas datumu ir saistītas ar būvdarbu veicēju un būvspeciālistu civiltiesisko apdrošināšanu un būvatļaujas saņemšanu, kas kopumā neietekmē iepirkuma procedūras dokumentos noteikto izpildes termiņu mēnešos.

**5.jautājums:**

Lūdzam apstiprināt, ka nolikuma 9.3.2.2., 9.3.2.3., 9.3.2.4. un 9.3.2.5. punktos minēto speciālistu pieredzes pierādīšanai par atbilstošiem tiks uzskatīti arī segto darbu akti, kur attiecīgais speciālists parakstās, ko nepieciešams iesniegt atbilstoši nolikuma 10.3.8. punktam?

**Atbilde:**

Saskaņā ar iepirkuma procedūras nolikuma 10.3.8.punktā noteikto - *lai apliecinātu nolikuma 9.3.2.apakšpunktā minēto speciālistu CV norādīto pieredzi, jāpievieno dokumentus, kas apliecina konkrēto speciālistu darbu šajos objektos* *– piemēram, būvvaldē reģistrētus saistību rakstus, būvatļaujas, objektu ekspluatācijā nodošanas aktus, būvdarbu žurnālu kopijas vai pasūtītāju atsauksmes par konkrēto speciālistu darbu konkrētajos objektos*. Nolikuma punktā minētais iespējamo iesniedzamo dokumentu uzskaitījums neierobežo pretendentu iesniegt citus pamatojošus dokumentus vai dokumentu kopumu, kas apliecina nolikumā prasīto speciālista pieredzi tā CV norādītajos objektos.

**6.jautājums:**

Lūdzu precizēt Iepirkuma līguma projektā (nolikuma C pielikums: Iepirkuma līguma projekts) noteikto maksāšanas kārtību, jo pašreiz Iepirkuma līguma projekta 4.punkta Līguma summa un norēķinu kārtība, apakšpunkts 4.4. nosaka, ka visa samaksa par līguma izpildi tiek veikta pēc objekta nodošanas ekspluatācijā, vai tiešām tā tiek paredzēts? Kā arī lūdzu precizēt, vai tiek paredzēts avansa maksājums un ieturējuma nauda, ja tā - cik lielā apmērā procentos (%)?

**Atbilde:**

Iepirkuma līgumā paredzētā maksāšanas kārtība noteikta iepirkuma procedūras nolikuma *C pielikumā: Iepirkuma līguma projekts*, kur cita starpā, 4.4.apakšpunktā noteikts, ka - *Pasūtītājs veic samaksu, pārskaitot attiecīgo naudas summu uz Izpildītāja norādīto bankas kontu pēc objekta nodošanas ekspluatācijā un garantijas laika nodrošinājuma iesniegšanas, 30 (trīsdesmit) dienu laikā, pamatojoties uz Pasūtītāja un Izpildītāja parakstīto Būvdarbu nodošanas-pieņemšanas aktu.*

Vienlaikus iepirkuma komisija vērš uzmanību uz to, ka iepirkuma līgumā nav paredzēts avansa maksājums un ieturējuma nauda.

**7.jautājums:**

Lūdzam apstiprināt, ka atbilstoši nolikuma D9 pielikums: Tehniskā piedāvājuma sagatavošanas vadlīniju 8.punktam pretendentam uz piedāvājuma iesniegšanas brīdi nepieciešams iesniegt paša pretendenta nevis kredītiestādes apliecinājumu par garantijas termiņu?

**Atbilde:**

Iepirkuma procedūras nolikuma *D9 pielikuma: Tehniskā piedāvājuma sagatavošanas vadlīnijas* 8.punkts *Informācija par piedāvāto būvdarbu garantijas termiņu* neparedz nekāda veida apliecinājuma iesniegšanu uz piedāvājuma iesniegšanas brīdi. Prasības garantijas laika nodrošinājumam, tostarp tā iesniegšanas kārtība, noteiktas iepirkuma procedūras nolikuma *C pielikuma: Iepirkuma līguma projekts* 8.punktā un iepirkuma līguma projekta 6.pielikuma 1.2.punktā.

**8.Informācija**

Iepirkuma komisija informē, ka iepirkuma procedūras nolikuma D8 pielikumā - finanšu piedāvājuma sagatavošanas veidnē 2.iepirkuma daļai “Būvdarbu veikšana projekta ''Ūdensvada un kanalizācijas tīklu rekonstrukcija, notekūdeņu attīrīšanas iekārtu izbūve Salacgrīvas novada Salacgrīvas pagasta Vecsalacā” ietvaros” tāmes dokumentos ir ieviesušās neprecizitātes valūtas norādīšanā – minētās iepirkuma daļas finanšu piedāvājuma veidnēs (apjomu tabulās) pielietojamā un norādāmā valūta ir eiro (EUR).